Σίμων Μόνταγκιου, 1ος βαρόνος Μόνταγκιου

Ο Σίμων ντε Μόνταγκιου, 1ος βαρόνος Μόνταγκιου, αγγλ.: Simon de Montagu, 1st Baron Montagu (απεβ. το 1316) (γνωστός και ως ντε Μόντακιουτ, λατινοποιημένος σε de Monte Acuto («από το αιχμηρό βουνό»), από το γαλλικό mont aigu, με την ίδια σημασία) αποκαλέστηκε στο Κοινοβούλιο με διάταγμα και έγινε ο 1ος βαρόνος Μόνταγκιου. Ήταν ο πρόγονος τής οικογένειας Μόνταγκιου, κομήτων τού Σόλσμπερι.

 Καταγωγή 
Η οικογένειά του κατάγεται από τη Νορμανδία, από το αρχοντικό (manor) Μονταιγκύ-λε-Μπουά, στο διαμέρισμα Κουτάνς, το οποίο παρέμεινε στην κατοχή τής οικογένειας μέχρι το τέλος τού Σεμπαστιάν ντε Μονταιγκύ το 1715, χωρίς παιδιά. Δύο άτομα με το όνομα Μόνταιγκυ ή παρόμοια εμφανίζονται στο Βιβλίο Απογραφής τού 1086: ο Άνσγκερ και ο Ντρόγκο ντε Μόνταιγκυ, και οι δύο πλούσια προικισμένοι με γη, αλλά ο Άνσγκερ απεβίωσε χωρίς να αφήσει κληρονόμο.  Τα εδάφη τού Ντρόγκο βρίσκονταν στο Σόμερσετ, όπου δύο από τα αρχοντικά που κατείχε το 1086, δηλαδή το Σάτον Μόνταιγκυ και το Σίπτον Μόνταιγκυ, η έδρα του, διατηρούν ακόμη το όνομά του.  Σύμφωνα με τη δούκισσα του Κλίβελαντ (1889): «Είχε έρθει στην Αγγλία με τον κόμη τού Μόρτεν, και έλαβε από αυτόν μεγάλες επιχορηγήσεις γης, με την επιμέλεια τού κάστρου, που κτίστηκε από τον Κόμη ή από τον γιο του Γουλιέλμο, στο αρχοντικό τού Μπίσοπστον, και ονομάστηκε, λόγω τής θέσης του σε έναν λόφο με αιχμηρή κορυφή, Μόντε Ακούτο». (Αυτή η τελευταία δήλωση φαίνεται να ξεχνά, ότι το οικογενειακό όνομα προέρχεται από το αρχοντικό τού Μονταιγκύ-λε-Μπουά στη Νορμανδία, όχι από το σχήμα τού υποτιθέμενου λόφου στο Μπίσοπστον τής Αγγλίας) Το 1211 ο εγγονός τού Ντρόγκο, Ντρόγκο Β' ντε Μόνταγκιου πιστοποίησε ότι κατείχε δέκα και μισό ιπποτικά δικαιώματα στις δυτικές κομητείες. 

 Σταδιοδορμία 
Ήταν γιος τού Γουλιέλμου ντε Μοντακιούτ και τής Μπέρθας. Ο Σίμων εμφανίζεται για πρώτη φορά κατά τη διάρκεια τής μεγάλης εκστρατείας τού Εδουάρδου Α΄ τής Αγγλίας το 1277 εναντίον τού Λυουέλιν απ Γκράφουντ στην Ουαλία. Το 1282 υπηρέτησε σε μία παρόμοια εκστρατεία στην Ουαλία, όταν ο Εδουάρδος Α΄ τελικά συνέτριψε τον Λυουέλιν, και το φθινόπωρο παρακολούθησε τον βασιλιά στο Ρούντλαν. Ο Σίμων κλήθηκε στο κοινοβούλιο που συνεδρίασε στις 30 Σεπτεμβρίου 1283 στο Σρούσμπερι, για τη δίκη τού αδελφού τού Λυουέλιν, Ντάφιντ απ Γκράφουντ. Το 1290 προφανώς επικυρώθηκε η κατοχή τού Σίπτον Μόντακιουτ στο Σόμερσετ, και έλαβε πρόσθετες επιχορηγήσεις στο Ντόρσετ, το Ντέβονσιρ, το Μπάκιγχαμσιρ και το Όξφορντσιρ. Στις 14 Ιουνίου 1294 κλήθηκε να συναντήσει τον βασιλιά στο Πόρτσμουθ την 1η Σεπτεμβρίου, και να τον συνοδεύσει στη Γασκώνη, αλλά οι υπηρεσίες του προφανώς προς το παρόν δεν ήταν διαθέσιμες. Το 1296, ωστόσο, ήταν επικεφαλής ενός πλοίου, και με την ανδρεία του διέσπασε τον γαλλικό στόλο που είχε αποκλείσει το Μπορντώ και εφοδίασε την πόλη, γεγονός που οδήγησε στην άρση τής πολιορκίας. Ο Σίμων παρέμεινε στη Γασκώνη μέχρι το 1297.

Πρόγονοι

Γενεαλογία Μόνταγκιου

 Παραπομπές 

 Πηγές 
 Δούκισσα του Κλίβελαντ, Ο Κατάλογος της Μάχης του Αβαείου με κάποια αναφορά στις Νορμανδικές Γενεαλογίες, 3 τόμοι, Λονδίνο, 1889


Κατηγορία:Οικογένεια Μόνταγκιου